## Pravilnik o isticanju i vijanju zastave trgovačke mornarice Republike Hrvatske i isticanju znakova na brodovima trgovačke mornarnice Republike Hrvatske

### NN 51/1997 (16.5.1997.), Pravilnik o isticanju i vijanju zastave trgovačke mornarice Republike Hrvatske i isticanju znakova na brodovima trgovačke mornarnice Republike Hrvatske

# **MINISTARSTVO POMORSTVA, PROMETA I VEZA**

Na temelju članka 1043. točke 2. Pomorskoga zakonika ("Narodne novine",
br. 17/94, 74/94 i 43/96), ministar pomorstva, prometa i veza donosi

## **PRAVILNIK**

### **O ISTICANJU I VIJANJU ZASTAVE TRGOVAČKE MORNARICE REPUBLIKE HRVATSKE I ISTICANJU ZNAKOVA NA BRODOVIMA TRGOVAČKE MORNARICE REPUBLIKE HRVATSKE**

Članak 1.

U smislu ovoga pravilnika, trgovačku mornaricu Republike Hrvatske čine
svi brodovi upisani u upisnike brodova Republike Hrvatske.

Članak 2.

Zastava trgovačke mornarice Republike Hrvatske (u daljnjem tekstu: zastava)
identična je zastavi Republike Hrvatske i vija se na svim brodovima trgovačke
mornarice Republike Hrvatske (u daljnjem tekstu: brodovi).

Zastava iz stavka 1. ovoga članka, osim na brodovima koji plove s jedrima,
vija se na krmenom zastavnom stijegu, a ako to nije moguće, na zastavnom
sošnjaku, odnosno sošnjaku. Ako brod ne može vijati zastavu na krmenom
zastavnom stijegu ili zastavnom sošnjaku, odnosno sošnjaku, a ima više
jarbola, zastava se vija na krmenom jarbolu, a ako ima samo jedan jarbol
- na njemu.

Ako je riječ o brodovima koji plove s razapetim jedrima, koji nemaju
krmenoga zastavnog stijega, zastava se vija na sošnjaku krmenog jedra,
odnosno ako brod ima samo jedan jarbol - na sošnjaku glavnog jedra. Ako
je riječ o brodovima s jedrima bez sošnjaka koji imaju jedan jarbol, zastava
se vija na vanjskom porubniku krmenog, odnosno glavnog jedra. Brodovi koji
ne mogu na taj način vijati zastavu, viju je na vrhu jarbola, na način
utvrđen u stavku 2. ovoga članka.

Zastavu treba podignuti uvijek tako da gornji rub zastave doseže do
vrha zastavnog stijega, sošnjaka ili jarbola, odnosno do visine jedra koja
bi odgovarala vrhu sošnjaka, kad bi ga brod imao.

Ako se zastava vija na vrhu jarbola, ne smije se vijati neka druga zastava
ili isticati, odnosno vijati neki drugi znak na sošnjaku i krmenom zastavnom
stijegu, a ako se zastava vija na sošnjaku, druga zastava ili znak ne smije
se vijati, odnosno isticati na krmenom zastavnom stijegu.

Članak 3.

Zastava mora imati veličinu propisanu člankom 196. Pomorskoga zakonika.

Članak 4.

Brodovi mogu uvijek vijati zastavu, a moraju je vijati tijekom dana
(od izlaska do zalaska sunca) i to:

1. pri ulasku, izlasku i za vrijeme boravka u luci, odnosno na sidrištu;

2. na vidiku brodova Hrvatske ratne mornarice, a na otvorenom moru i
na vidiku stranih ratnih brodova - ako ti brodovi viju zastavu;

3. pri stupanju u svezu s drugim brodovima ili kopnom;

4. za vrijeme plovidbe kanalima;

5. u unutrašnjim morskim vodama, teritorijalnom moru ili gospodarskom
pojasu Republike Hrvatske;

6. ako u unutrašnjim morskim vodama i teritorijalnom moru ili u gospodarskom
pojasu strane države, to propisuju zakoni te obalne države;

7. ako primijete u svojoj blizini zrakoplov u niskom letu. U tom slučaju
moraju podići zastavu na jarbolu ili na kojemu drugom mjestu koje se iz
zrakoplova dobro vidi.

Članak 5.

Javni brodovi lučkih kapetanija viju na signalnom jarbolu upravni znak.
Upravni znak ima omjer stranica 1:1, a sastoji se od dvaju bijelih ukrižanih
sidara na modroj podlozi, a u sredini iznad strukova sidara smješten je
grb Republike Hrvatske. Znak je obrubljen žutim (zlatnim) hrvatskim pleterom.

Javni brodovi lučkih kapetanija ističu s lijeve i desne strane pramčanog
dijela broda, od vodne linije projektnog gaza do linije palube, upravni
znak lučke kapetanije. Za desnu stranu broda upravni znak je paralelogram
jednakih stranica, od kojih su dvije stranice položene vodoravno, a preostale
dvije pod kutem od 67,50. Upravni znak podijeljen je s lijeva na desno
u tri polja u omjeru 1:1:5, od kojih je prvo polje crveno, drugo bijelo,
a treće modro. Sa središtem na 3/5 visine i na polovici duljine modrog
polja, smješten je znak oblika kruga promjera 3/5 duljine istoga polja.
Znak je sastavljen od kružnog vijenca hrvatskog pletera zlatne (žute) boje,
širine 1/11 polumjera znaka, u koji su smještena dva bijela ukrižana sidra
i u sredini iznad strukova sidara grb Republike Hrvatske. Upravni znak
za lijevu stranu broda zrcalno je simetričan opisanom znaku za desnu stranu
broda, s obzirom na okomitu os.

Javni brodovi drugih tijela državne uprave viju, odnosno ističu obilježja
u skladu s posebnim propisima.

Likovni prikazi upravnih znakova iz stavka 1. i 2. ovoga članka, tiskani
su uz ovaj pravilnik i njegov su sastavni dio.

Članak 6.

Brodovi mogu vijati, odnosno isticati posebni znak vlasnika, odnosno
unajmitelja broda.

Znak iz stavka 1. ovoga članka ističe se, odnosno vija na velikom jarbolu
(katarci), a ako brod nema velikog jarbola, na krmenom jarbolu.

Članak 7.

Znakovi Međunarodnoga signalnog kodeksa ističu se, odnosno viju na signalnom
jarbolu iznad zapovjedničkog mosta, na križu pramčanog jarbola ili na drugome
vidljivu mjestu.

Članak 8.

Pri susretu s brodom Hrvatske ratne mornarice, brod će ga pozdraviti
jednokratnim polaganim spuštanjem zastave na jednu trećinu visine zastavnog
stijega ili sošnjaka, odnosno jarbola ili jedra.

Članak 9.

Ako se na brodu nalazi Predsjednik Republike Hrvatske, vijat će se na
krmenom jarbolu zastava Predsjednika Republike Hrvatske.

Ako brod nema krmenog, odnosno prednjeg jarbola, zastava Predsjednika
Republike Hrvatske vijat će se na signalnom ili drugom jarbolu.

Ako se na brodu nalazi poglavar strane države kao počasni gost Predsjednika
Republike Hrvatske ili Vlade Republike Hrvatske, predsjednik ili član vlade
strane države ili specijalni izaslanik poglavara strane države, vijat će
se po njegovu odobrenju, na krmenom jarbolu državna zastava te države,
odnosno standard stranoga predstavnika.

Ako se Predsjednik Republike Hrvatske prevozi brodicom na brod ili obratno,
na krmi brodice vijat će se zastava Republike Hrvatske, a na pramcu - zastava
Predsjednika Republike Hrvatske.

Ako se strani predstavnici iz stavka 3. ovoga članka prevoze brodicom
na brod ili obratno, na krmi brodice vijat će se zastava Republike Hrvatske,
a na pramcu - državna zastava te strane države ili standard predstavnika
strane države.

Članak 10.

U svečanim prigodama brodovi ističu, odnosno viju mali, odnosno veliki
nakit.

Mali se nakit sastoji u tome što se, osim zastave Republike Hrvatske
koja se vija na krmi, ističe, odnosno vija:

1. na velikom jarbolu, odnosno na krmenom jarbolu - posebni znak iz
članka 6. ovoga pravilnika, a ako ovoga znaka nema - zastava Republike
Hrvatske;

2. na pramčanom jarbolu - zastava Republike Hrvatske, a ako se nakit
ističe, odnosno vija u počast strane države ili stranih državljana, na
tom se mjestu vija zastava te države čiji je državljanin osoba kojoj se
iskazuje počast;

3. na pramčanom stijegu može se vijati zastava ili grb grada - luke
upisa, odnosno grada, regije ili županije čije ime brod nosi.

Veliki nakit sastoji se u tome što se uz mali nakit ističu, odnosno
viju i znakovi Međunarodnog signalnog kodeksa.

Brodovi koji nemaju dovoljno jarbola i stijegova za vijanje, odnosno
isticanje nakita, vijat će, odnosno istaknuti, na propisanom mjestu zastavu
Republike Hrvatske, a na ostalim mjestima znakove propisane ovim člankom,
ako ih imaju.

Članak 11.

Za vrijeme plovidbe, brodovi viju, odnosno ističu mali, a po uplovljenju
u luku, veliki nakit.

Brodovi koji po važećim propisima ne moraju vijati, odnosno isticati
znakove Međunarodnoga signalnog kodeksa, viju, odnosno ističu i u lukama
mali nakit.

Članak 12.

Brodovi moraju vijati, odnosno istaknuti veliki, odnosno mali nakit
u dane državnih blagdana Republike Hrvatske i kad to naredi tijelo državne
uprave ovlašteno za sigurnost pomorske plovidbe, a u stranim vodama - kad
to naredi diplomatsko ili konzularno predstavništvo Republike Hrvatske.

Na zahtjev zapovjednika pojedinih brodova, tijela državne uprave iz
stavka 1. ovoga članka, mogu odobriti vijanje, odnosno isticanje nakita
i u drugim svečanim prigodama.

Članak 13.

Zastava se na brodu spušta na pola stijega sošnjaka, odnosno jarbola
ili jedra;

1. u dane žalosti;

2. u slučaju smrti na brodu do trenutka pogreba spuštanjem umrlog u
more, odnosno iskrcavanja umrlog na kopno;

3. u slučaju prijevoza umrle osobe - za vrijeme trajanja njezina ukrcaja
na brod i iskrcavanja s broda.

Članak 14.

Ako inozemno lučko tijelo pozove zapovjednika broda da istakne ili vija
nakit ili spusti zastavu na pola stijega, zapovjednik će, ako je to moguće,
tražiti najkraćim putem upute od najbližega diplomatskog ili konzularnog
predstavništva Republike Hrvatske i postupiti u skladu s istim.

Članak 15.

Ako brodovi u domaćim lukama viju, odnosno ističu nakit, odnosno spuste
zastavu na pola stijega, tijelo državne uprave ovlašteno za sigurnost pomorske
plovidbe, obavijestit će zapovjednike stranih brodova koji se nalaze u
luci o značenju proslave ili žalosti i zamoliti ih da i oni postupe kao
i domaći brodovi.

Članak 16.

Novčanom kaznom od 1.000,00 do 2.000,00 kuna kaznit će se za pomorski
prekršaj zapovjednik broda ili osoba koja ga zamjenjuje:

1. ako brod ne vija zastavu Republike Hrvatske u slučajevima u kojima
je dužan vijati zastavu (članak 4.);

2. ako brod pri susretu s brodom Hrvatske ratne mornarice ne pozdravi
na propisani način (članak 8.);

3. ako brod na kojem se nalazi Predsjednik Republike Hrvatske ne vija
na odgovarajućem mjestu zastavu Predsjednika Republike Hrvatske (članak
9.);

4. ako na zahtjev inozemnog lučkog tijela da se na brodu spusti na pola
stijega zastava Republike Hrvatske, ne zatraži uputu od ovlaštenoga tijela
ili postupi suprotno dobivenoj uputi (članak 14.).

Članak 17.

Novčanom kaznom od 800,00 do 1.500,00 kuna kaznit će se za pomorski
prekršaj zapovjednik broda ili osoba koja ga zamjenjuje, te voditelj brodice:

1. ako se na brodu ne vija zastava Republike Hrvatske, na mjestu i na
način propisan člankom 2. ovoga pravilnika;

2. ako se na brodici kojom se prevozi Predsjednik Republike Hrvatske
ne vija na pramcu zastava Predsjednika Republike Hrvatske (članak 9. stavak
4.);

3. ako se na brodici kojom se prevoze strani predstavnici iz članka
9. stavka 3. ne vija na pramcu državna zastava te strane države ili standard
predstavnika strane države (članak 9. stavak 5.);

4. ako na brodu zastava Republike Hrvatske u slučajevima iz članka 13.
ovoga pravilnika nije spuštena na pola stijega sošnjaka, odnosno jarbola
ili jedra.

Članak 18.

Novčanom kaznom od 300,00 do 1.000,00 kuna kaznit će se za pomorski
prekršaj zapovjednik broda ili osoba koja ga zamjenjuje:

1. ako veličina zastave nije u skladu sa člankom 3. ovoga pravilnika;

2. ako se na brodu znakovi Međunarodnoga signalnog kodeksa ne ističu,
odnosno viju na određenom mjestu (članak 7.);

3. ako se na brodu ne vija, odnosno ističe veliki, odnosno mali nakit
u određenim prigodama i na propisani način (članak 12.);

4. ako na zahtjev inozemnoga lučkog tijela da se na brodu vija, odnosno
istakne nakit, ne zatraži uputu od ovlaštenog tijela državne uprave ili
postupi suprotno dobivenoj uputi (članak 14.).

Članak 19.

Danom stupanja na snagu ovoga pravilnika prestaje važiti Pravilnik o
isticanju i vijanju zastave trgovačke mornarice Republike Hrvatske i isticanju
znakova na brodovima trgovačke mornarice Republike Hrvatske ("Narodne novine",
br. 16/92), u dijelu koji se odnosi na pomorsku plovidbu.

Članak 20.

Ovaj pravilnik stupa na snagu osmoga dana nakon objave u "Narodnim novinama".

Klasa: 011-01/97-02/22
Urbroj: 530-02-97-1
Zagreb, 28. travnja 1997.

Ministar
**mr. Željko Lužavec,** v. r.

Pravilnik, NN 51/1997-761